ΓΡΑΠΤΗ ΕΡΩΤΗΣΗ E-2997/00

υποβολή: John Cushnahan (PPE-DE) προς το Συμβούλιο

(25 Σεπτεμβρίου 2000)

Θέμα: Σχέδιο Κολομβία

Πώς σκοπεύει το Συμβούλιο να εξασφαλίσει ότι η Κυβέρνηση της Κολομβίας θα τηρήσει τη δέσμευσή της για βελτίωση του σεβασμού των ανθρωπίνων δικαιωμάτων όπως ορίσθηκε στο Σχέδιο Κολομβία; Γνωρίζει το Συμβούλιο τουςπάρχοντες δεσμούς μεταξύ του κρατικού στρατού, στον οποίο κυρίως απευθύνεται το πακέτο βοηθείας, και των παραστρατιωτικών ομάδων που ευθύνονται για τις πρόσφατες σφαγές;

Απάντηση

(12 Φεβρουαρίου 2001)

Η Ευρωπαϊκή Ένωση, παράλληλα με τηνποστήριξη που προσφέρει στην κολομβιανή κυβέρνηση για την προώθηση της ειρηνευτικής διαδικασίας, όπως έχει επανειλημμένα επιβεβαιώσει, επιμένει και θα συνεχίσει να επιμένει να αναλάβει η κυβέρνηση αυτή τις αναγκαίες δεσμεύσεις για τη βελτίωση της κατάστασης των ανθρωπίνων δικαιωμάτων στην Κολομβία.

Η Ευρωπαϊκή Ένωση κάλεσε επίσης όλα τα Μέρη να αναλάβουν τηνποχρέωση να σέβονται τα ανθρώπινα δικαιώματα και τις θεμελιώδεις ελευθερίες και να αναζητήσουν μέσω διαπραγματεύσεων μια λύση στις συγκρούσεις, λύση χωρίς την οποία δεν θα είναι δυνατή η επίτευξη βιώσιμης ειρήνης.

Το Συμβούλιο είχε ήδη, επανειλημμένα, την ευκαιρία να ενημερώσει το Ευρωπαϊκό Κοινοβούλιο σχετικά με το Σχέδιο Κολομβία, ιδίως κατά τη σύνοδο του Οκτωβρίου, σε απάντηση των προφορικών ερωτήσεων Η-715 και Η-776.

Το ονομαζόμενο Σχέδιο Κολομβία είναι ένα Πρόγραμμα Εθνικής Αποκατάστασης το οποίο εκήρυξε ο Πρόεδρος κ. Pastrana κατά την εκλογή του τον Ιούλιο του 1998. Το εν λόγω σχέδιο, το οποίο προβλέπει προϋπολογισμό 7 600 εκατομμυρίων δολαρίων για τρία έτη, περιλαμβάνει μέτρα για την ειρηνευτική διαδικασία στην Κολομβία, την ανάκαμψη της κολομβιανής οικονομίας, την καταπολέμηση των ναρκωτικών, τη μεταρρύθμιση του δικαστικού συστήματος, την προστασία των ανθρωπίνων δικαιωμάτων, τη δημοκρατία και την κοινωνική ανάπτυξη. Στο πλαίσιο τεχνικών αποστολών, η Ένωση εξέφρασε τις ανησυχίες της και διατύπωσε επιπρόσθετες παρατηρήσεις και συστάσεις, στις οποίες οι κολομβιανοί εκπρόσωποι απάντησαν κατά τη διεθνή συνεδρίαση στο Λονδίνο στις 19 Ιουνίου 2000.

Η Ένωση παρακολουθεί με μεγάλη προσοχή την εξέλιξη της κατάστασης στην Κολομβία και προσπαθεί, αναζητώντας συγκεκριμένες δυνατότητες συνεργασίας, να προωθήσει την ειρηνευτική διαδικασία στη χώρα αυτή. Μετά τη διεθνή συνεδρίαση για την Κολομβία που πραγματοποιήθηκε στη Μαδρίτη στις 6-7 Ιουλίου 2000 παρουσία των αντιπροσώπων των δεκαπέντε κρατών μελών και της Επιτροπής καθώς και του Γενικού Γραμματέα/Ύπατου Εκπροσώπου για την ΚΕΠΠΑ κ. Σολάνα, κατά τη συνεδρίαση της Μπογκοτά στις 24 Οκτωβρίου 2000 επιτεύχθηκε πρόοδος στην εξέταση του θέματος. Η Ένωση προετοιμάζει ευρύ σύνολο μέτρων στήριξης αποκλειστικά για αστικά, κοινωνικά και οικολογικά σχέδια, το οποίο προβλέπεται να ανακοινωθεί κατά τη συνεδρίαση των Βρυξελλών το Μάρτιο 2001, η οποία εντάσσεται στο πλαίσιο των συνεδριάσεων που προαναφέρθηκαν. Το εν λόγω σύνολο μέτρων αντικατοπτρίζει την ανεξάρτητη προσέγγιση της Ευρωπαϊκής Ένωσης και των κρατών μελών της για τη στήριξη της ειρηνευτικής διαδικασίας στην Κολομβία.

Με την απόφασή της για τα μέσα που θα διαθέσει για τον σκοπό αυτό, η Ένωση θα φροντίσει ώστε η ενίσχυσή της να συμβάλει στο σεβασμό και την προώθηση των ανθρωπίνων δικαιωμάτων, τα οποία αποτελούν ουσιαστικό στοιχείο της συνεργασίας της με τις τρίτες χώρες.